Nos Theobald abbas Luxoviensis, Frater conventus ejusdem loci, notum facimus omnibus presentibus et futuris quod nos inspecta necessitate et utilitate monasterii nostri domum nostram sitam in diocesi lingonis juxta villam de Bays quæ vulgo apellatur capella dessus Baiz vendimus et concessimus in perpetuum possidendum religiosis viris abbatiæ et conventus Alberipæ, cisterciensis ordinis, Lingonis diocesis, cum omnibus fructibus, pertinentiis et redditibus ejusdem capellæ. De qua venditione a dicto abbate et conventu Alberipæ est nobis plenius satisfactum in pecunia numerata, et de dicta domo cum omnibus supradictis nos devestientes dictos abbatem et conventum corporaliter investivimus. Solemni stipulatione promitentes quod contra hujusmodi venditionem per nos nec per alios veniemus de cetero nec venire faciemus, imo contra omnes legitimam portabimus garantiam abrenuntiantes in manu dictorum fratrum omni juri rationibus et actionibus et omnibus rebus quas ibidem percepimus et percipere consuevimus litteris et instrumentis per eamdem domum confectis. Tenemur etiam omnes litteras et instrumenta super dicta domo confecta que penes nos habemus et habere poterimus sine aliqua reclamatione reddere fratribus supradictis. Et ut hoc ratum et firmum habeatur de communo consensu presentes litteras dictis fratribus sigillorum nostrorum munimine tradidimus roboratas. Actum anno Domini millesimo ducentesimo quadragesimo quarto, mense septembre, die beati Bartolomei apostoli.